แอสเซท พลัส ลุยหุ้นต่างประเทศ
แอสเซท พลัส เปิดขายกองทุนแอสเซทพลัสสตาร์ 2 เน้นลงทุนหุ้นต่างประเทศพื้นฐานดีคาดผลตอบแทน15-20%
19 เม.ย. 2555

แอสเซท พลัส เปิดขายกองทุนแอสเซทพลัสสตาร์ 2 เน้นลงทุนหุ้นต่างประเทศพื้นฐานดีคาดผลตอบแทน15-20%
นางลดาวรรณ เจริญรัชต์ภาคย์  กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ระหว่างวันที่ 19 เม.ย. – 3 พ.ค. บลจ.แอสเซท พลัส เปิดขายกองทุนแอสเซทพลัสสตาร์ 2 (ASP-STARS 2) ซึ่งเป็นกองทุนผสมเน้นลงทุนหุ้นต่างประเทศที่มีพื้นฐานดีและได้ประโยชน์จากการฟื้นตัวของเศรษฐกิจโลก อายุโครงการ 18 เดือน คาดว่า จะให้ผลตอบแทน 15-20% โดยกองทุนจะขายคืนอัตโนมัติเมื่อได้ผลตอบแทนทุกๆ 5%
กองทุน ASP-STARS 2 จะเน้นลงทุนในหุ้นระดับโลกในตลาดประเทศพัฒนาแล้ว เช่น สหรัฐฯ, ยุโรป, ฮ่องกง, และญี่ปุ่น ที่ราคาหุ้นยังต่ำกว่าปัจจัยพื้นฐานในระยะยาว โดยเลือกลงทุนในหุ้นธุรกิจชั้นนำระดับโลกซึ่งมีการเจริญเติบโตดี และหุ้นที่มีปัจจัยพื้นฐานโดดเด่น 
โดยปัจจุบันทีมผู้จัดการกองทุนให้ความสนใจในหุ้น 3 กลุ่มหลัก  ได้แก่ กลุ่มอุปกรณ์และเทคโนโลยีการสื่อสาร ซึ่งมีการเติบโตของความต้องการบริโภคในระดับสูง  กลุ่มธุรกิจการเงินขนาดใหญ่ ซึ่งมีฐานเงินทุนและธุรกิจที่แข็งแกร่งและได้รับประโยชน์จากการฟื้นตัวของเศรษฐกิจโลก และราคาหุ้นปรับลดลงในระดับที่เหมาะสมกับการลงทุน และกลุ่ม Lifestyle Stocks ที่เป็นแบรนด์ระดับโลก หรือเป็นผู้นำในอุตสาหกรรมนั้นๆ โดยหุ้นในกลุ่มนี้เป็นกลุ่มที่ได้รับความนิยมตามวิถีการดำรงชีวิตและการบริโภคในตลาดต่าง ๆ ทั่วโลกที่เปลี่ยนแปลงไป และมีศักยภาพธุรกิจในระดับสูง , มีการเติบโตของกำไรที่แข็งแกร่ง, มีกระแสเงินสดและฐานะทางการเงินดีพร้อมต่อการขยายการลงทุน และการทำธุรกิจในอนาคต, และมีอัตราผลตอบแทนต่อส่วนของผู้ถือหุ้น (ROE) สูง 
“ปีนี้เราแนะนำให้เพิ่มน้ำหนักการลงทุนในหุ้นเพิ่มจาก 20% เป็น 25% เพราะเชื่อว่า ปีนี้ตลาดหุ้นทั่วโลกจะเพิ่มขึ้นจากสภาพคล่องและมาตรการเชิงคุณภาพของภาครัฐ โดยเฉพาะในครึ่งหลังของปี”นายพงศ์พันธุ์ อภิญญากุล นักวิเคราะห์กลยุทธ์การลงทุน บลจ.แอสเซท พลัส กล่าว